'હું અચાનક ઢબી ગયો હોત તો આ સચ્ચાઇનું તને પણ ક્યારેય ભાન ના થતું.' મહાપ્રયત્ને પાંપણ ઊંચી કરીને એમણે વિભાકર સામે જોયું. 'એ રાત્રે ફટાફટ નિર્ણય લઇને મેં જે કર્યું એને પાપ કહેવાય કે પુણ્યનું કામ કહેવાય એનો ફેંસલો તો ઉપરવાળો કરશે. તારાથી જે હકીકત છુપાવી હતી એનો મનમાં ભાર હતો. અસલિયતની આખી કથા તને કહી દીધા પછી બધુંય હળવુંફૂલ લાગે છે. આટલી મોટી વાત મામાએ કેમ છુપાવી એવી ફરિયાદ સાથે મારા પર ગુસ્સે થવું હોય તો એ પણ તારો હક છે. બાંધી મુઠ્ઠી જળવાઇ રહે અને બધાય શાંતિથી જીવે એ સિવાય મારો કોઇ બીજો ઇરાદો નહોતો.'